《送刘熙载赴省试》
宋代·王庭圭

江南山欲穷，地与荆楚错。君生于其间，秀气郁磅礴。

文章变骫骳，声名久渹硞。至于吐言谈，风味亦不恶。

如何生寒窘，诗书对藜藿。天网罗英材，搜猎遍丛薄。

君材万人敌，百鸟避一鹗。忽从布袖中，盈编出新作。

奇怪惊我前，雷电杂风雹。行当试殿陛，宏文要追琢。

同游三数公，词艺俱赡博。上方集多士，谋欲取京洛。

径须陈治安，端不谈冗龊。致身青云上，去天才一握。

早寄山中人，庶以慰寂寞。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。